b'\n_START_ARTICLE_\nDietrich Mateschitz\n_START_SECTION_\n\xc5\xbdivljenje\n_START_PARAGRAPH_\nMateschitz je \xc5\xa1tudiral na dunajski visoki \xc5\xa1oli za svetovni trg. Po kon\xc4\x8dani \xc5\xa1oli je bil med drugim aktiven kot trgovski zastopnik za kavo Jacobs in tudi kot proizvajalec zobne paste Blendax. Leta 1984 je skupaj s svojima tajskima partnerjema po imenu Chaleo in Chalerm Yoovidhya ustanovil podjetje Red Bull GmbH. Energijsko pija\xc4\x8do Red Bull, ki je razli\xc4\x8dica recepta tajskega Krating Deanga, so po premi\xc5\xa1ljenem marketin\xc5\xa1kem konceptu poslali na trg leta 1987. Za tem je bila osve\xc5\xbeilna pija\xc4\x8da vodilna med vsemi energijskimi napitki na svetovnem trgu. Red Bull je najbolj znana avstrijska svetovna znamka._NEWLINE_O privatnem \xc5\xbeivljenju Dietricha Mateschitza ne vemo veliko. Ima sina, rojenega leta 1993. Povedal je, da dnevno popije ve\xc4\x8d kot pet energijskih pija\xc4\x8d. Pogosto se dr\xc5\xbei v ozadju, ne mara javnih nastopov in ne daje intervjujev. Zdaj je poro\xc4\x8den s kar nekaj let mlaj\xc5\xa1o Marion Fechtner._NEWLINE_Mateschitz je znan tudi po tem, da ima svojo zbirko letal. Na njih reklamira svoje lete\xc4\x8de bike. V doma\xc4\x8dem Salzburgu je dal izdelati arhitektonsko izjemno zgradbo Hangar-7 v kateri ima razstavljeno zbirko letal in ki je odprta tudi za javnost. Mateschitz velja za marketin\xc5\xa1kega specialista. Njegovo podjetje je poznano po kreativnih oglasih, kot \xc4\x8dlovek z Dolomitov pa je znan tudi kot sponzor pri veliko ekstremnih \xc5\xa1portih in prireditvah._NEWLINE_Sponzoriral je tudi zgodovinski skok z roba vesolja, ki ga je leta 2012 izvedel Felix Baumgartner. Za ta podvig je namenil vrtoglavih 50 milijonov evrov._NEWLINE_Skupaj z avstrijsko zvezno vojsko je naredil na\xc4\x8drte za ustanovitev Akademije za letalstvo v Zeltwegu, a na\xc4\x8drti so se s\xc4\x8dasoma izjalovili. Od leta 2002 naprej je prevzel jamstvo za salzbur\xc5\xa1ko zasebno medicinsko univerzo Paracelsus._NEWLINE_Forbes je njegovo premo\xc5\xbeenje ocenil na 13,2 milijarde ameri\xc5\xa1kih dolarjev, s tem pa velja Mateschitz za najbogatej\xc5\xa1ega Avstrijca. Na lestvici najbogatej\xc5\xa1ih ljudi na svetu zaseda 64. mesto._NEWLINE_Podjetje Red Bull letno proda 4 milijone plo\xc4\x8devink energijske pija\xc4\x8de, navzo\xc4\x8d je v ve\xc4\x8d kot 160 dr\xc5\xbeavah po vsem svetu in zaposluje pribli\xc5\xbeno 8 tiso\xc4\x8d ljudi._NEWLINE_Na za\xc4\x8detku februarja 2012 je odjeknila novica, da je Mateschitz doniral 70 milijonov evrov, to je bila tretja najve\xc4\x8dja zasebna donacija v zgodovini Evrope. S tem denarjem je sofinanciral raziskovalni projekt na temo paraplegije in izgradnjo nove stavbe v izobra\xc5\xbeevalnem sredi\xc5\xa1\xc4\x8du Competence Park na zasebni medicinski univerzi Paracelsus.'